Hikokwalaho ka yini mi nga tilaveli munhu loyi a nga ta mi kurisela xivongo, mi tshika ku tidyela nkarhi hi munhu wo ka a nga bebuli Ma swi tiva leswaku loko mo fa mi ri hava n'wana, hi loko xivongo xi file ke A vula sweswo hi ku tswontswa Magazini. Jaha ra Xikwembu a ra ha kalangi ri swi kota ku tikhoma. Ri lo vhela ri tibyela leswaku ku nonela hi mpfundla swa singita. Ro olova, ri rivala na leswaku ri se ri na yona nghamu, ro khomelela Solani va tswontswana. Solani a a tsake ngopfu embilwini ya yena.A a tibyerile leswaku u winile. A a tibyerile na leswaku swa boha a wisa Rhulani exitulwini hikuva yena u dyondzeke ku tlula Rhulani, naswona wa bebula. Hambi leswo wa bebula a a byeriwe hi mani, ahanti! Swi tikomba Solani a vona vutomi hi tihlo rin'wana.A a vona ngi loko munhu a nga dyondzekangi a nga faneriwangi hi vukati, byi fanele yena a havaxeleke magaweni, yena a nga ta pfa a vulavula xilungu a ku 'my honey, my chocolate, my chicken licken'?